Víkingar fóru án stiga heim til Ólafsvíkur frá Akranesi sl. laugardag eftir að hafa mætt Selfyssingum í 1. deildinni í Akraneshöllinni . Leikurinn átti að fara fram á Ólafsvíkurvelli en þar sem hann er ekki tilbúinn og ekki heldur grasvöllurinn á Selfossi var þrautalendingin að spila leikinn innanhúss á Akranesi . Víkingar náðu ekki að fylgja eftir góðri byrjun í deildinni en þeir unnu KA fyrir norðan í fyrstu umferð . Selfyssingar beittu sama leikstíl og móti ÍA í fyrstu umferðinni , lágu aftarlega á vellinum og treystu á að færi gæfist til snöggra sókna . Fyrir bragðið var leikurinn mjög lokaður og ekki mikið að gerast . Það voru þó „ gestirnir “ frá Selfossi sem höfðu stríðsgæfuna með sér . Upp úr hornspyrnu á síðustu mínútu venjulegs leiktíma tókst þeim að skora mark sem reyndist sigurmarkið . Úrslitin því 1 : 0 fyrir Selfossi . Víkingar eru því með þrjú stig eins og nokkur lið , þar á meðal ÍA , eftir tvær umferðir af mótinu . Í næstu umferð verður Vesturlandsslagur þegar ÍA og Víkingur mætast á föstudagskvöldið á Akranesvelli .